Järvamaalt on teateid võrdlemisi paljudest linnamägedest, kuid valdav enamik neist on ilmselt pärimuslikku laadi ega pruugi viidata reaalsetele muististele. Selliseid oletatavaid, vaid pärimuses kajastuvaid  linnamägesid on vaatlusalustes kihelkondades 15 (Lätti 2004b). Vaid ühel juhul - Ambla kihelkonnas paikneva Jäneda linnuse puhul - pole kahtlust, et tegemist on tõepoolest linnamäega. Linnuse õue pikkuseks on ligikaudu 100 m ning õu on olnud lõuna poolt kaitstud valli ning põhja poolt valli ja kraaviga, millest põhja poole jääb arvatav eeslinnus. Õuelt leitud kultuurkiht võimaldab linnuse dateerida I aastatuhande II poolde ja II aastatuhande algusesse (Lõugas & Selirand 1989: 249-251).